khistorydata/jeongjo-sjw-relations huggingface dataset:
정조 4년 · 목
敎曰。因重臣疏。取考文獻備考。則輔國重臣之不得爲提學。著成金石之典。此等易知之格式。政曹不能照察。致令前後輔國文任。或有昧例行公之弊。受敎式令。如是等閒看過乎。當該銓堂。從重推考。
정조 4년 · 목
以洪樂命爲知經筵。洪益弼爲江界府使。鄭晩淳爲承旨。權噵爲右參贊。鄭民始爲同成均。鄭景淳爲尙州牧使。閔台爀爲洪州牧使。
정조 4년 · 강
命前北靑府使李獻慶。蕩滌敍用。
정조 4년 · 목
因義禁府前北靑府使李獻慶勘律詳査啓稟草記。敎以。均是單代捧之罪。而或乍罷旋敍。或畵行追奪。揆以王政。大爲斑駁。雖以投印之罪言之。本律之限。過已久矣。以此以彼。宜有參恕之道。李獻慶蕩滌敍用。此事則以其無劃一之律名。雖不得不如是酌處。而大抵單代之弊。殆有甚於反作虛錄。無寧全未捧之爲無害於嗣歲受糶之小民矣。蓋雖欲還作空。實萬不相當。則又無異於白徵。若此而唉彼無告。何以枝梧乎。守土之臣。合被重勘。而罰止狀罷者。太失於寬。必是狀聞中。或有罪狀稟處之語。或有只請罷黜之時。故有此斑駁之擧乎。卿其溯閱已例後。宜爲一定之規。後日次對時稟處後。行會諸道也。
정조 4년 · 강
金吾以江原道放未放成册覆啓。
정조 4년 · 목
義禁府啓言。江原道放未放修啓册子。本府所管徒配罪人稟秩。鄭弘淵。以還穀反作虛錄。徒三年定配。成德雨。以除留未反作。徒二年半定配。則係是不法。雖在稟秩。仍置仍秩。鄭志儉所坐。與不法差間。放送。他餘罪人。請令刑曹稟。處允之。
정조 4년 · 강
召見開城留守鄭好仁于誠正閣。
정조 4년 · 목
辭陛也。○予曰。開城留守進前。予曰。松京卽保障重地。又是弊局。卿其下去。必修擧蘇弊也。好仁曰。才具不逮。恐不能仰體聖意矣。
정조 4년 · 목
景慕宮夏享。在三明也。
정조 4년 · 목
以金熤爲禮曹判書。鄭昌順爲參判。兪彥鎬爲判尹。
정조 4년 · 강
遞承旨鄭晚淳。以朴祐源代之。
정조 4년 · 목
敎曰。意或以爲少間。有除命。病果難强云。左承旨鄭晚淳今姑許遞。前望單子入之。
정조 4년 · 목
敎曰。初五日。從月覲門。詣 景慕宮展拜。仍爲省牲省器。以此知悉。又敎曰。今則墻垣役事垂畢。布帳無排之事。自再明日爲始。月覲門展拜時。只於逌覲門月覲門之間通路。設布帳事分付。排立軍兵。與設布帳時有異。數或過多。兵判稟旨減定。否則置之事。一體知悉。
정조 4년 · 강
以徐有防爲吏曹參議。前望也。
정조 4년 · 강
命吏曹三堂斯速上來。
정조 4년 · 목
敎曰。吏曹三堂。皆是在外之人。銓曹事誠可悶。判書洪樂命。參判金魯鎭。參議徐有防。竝令斯速上來事申飭。見今苟艱如此。有傷國體。則過期不上來。寧有如許紀綱。亦以此意。使各知悉。
정조 4년 · 강
命帖製出韻。詢于大臣著式。
정조 4년 · 목
敎曰。帖製出韻。必須文任爲之。自是古例。今適無文任與文衡。無前文衡。而銓曹又無行公堂上。試官不得檢議之故。勢將愆時不行。不但有傷國體而已。事屬無稽。不可無義起之例。大抵無於例而合於例。亦足爲例。一番定式之後。不特用於帖製科次之時。藉令節製科次。又如此等苟簡之時。則固無不用此例。如欲參古酌今。則抑有一二事例之旁照者。奎章閣提學。雖非掌試之所叨之人。非曾任文衡。卽曾任文任也。藝文提學。猶以掌詞命之職。替行掌試之事。況又凡卿宰。尙擬帖製試官。豈不愈於是乎。或以此有參差之論。則大臣中已經文衡者有之。命招或遣史官出韻。未爲不可。而此或太涉重難。亦非恒有之擧也。至若政院之權該曹事。擬入試官。似是一道。帖試與殿試差殊。單望與三望有異。則恐有輕事面之嫌。旣係更張之擧。所宜詢議而行。以此遣史官問議于時原任大臣。著爲定式。俾無如今番窒礙之事也。
정조 4년 · 강
命獄官汰去。令該府重勘。
정조 4년 · 목
因政院秋曹堂上請推獄官請罪啓辭。敎以。此亦觀紀綱之一端。雖是操切掖隸之時。此等處不可一味闊略。厥漢方在垂死之中。旣是卿等之目覩。辜限內致斃。則該堂亦焉逭濫殺之律乎。不徒此也。掖隸尙如此。小民之無告者。又何言哉。刑官從當處分。獄官爲先汰去。令該府從重勘處。
정조 4년 · 강
命典獄書吏全萬齡刑配。舊囚白占卜等加刑。
정조 4년 · 목
刑曹啓言。典獄書吏全萬齡。身爲書吏。囚禁罪人馬象箕。敢爲挾私呈憾。懸枷銷手。憯毒備至。究其罪狀。萬死猶輕。刑推一次。舊囚白占卜。銷匠白聖起。俱受潛囑。作此凶獰。加刑懲勵。同參人張漢福金龍河。別無可罪。請分揀。敎以。結語稟處。皆甚得體依此施行。而全萬齡所犯。不特凶悖。以此推類。不間不知之中。肆虐於無告小民。不知其幾輩。豈非所謂殺無赦者乎。亦依所啓刑配。前受刑外。待辜限加刑三次後發配。白占卜張漢福。尤極凶獰。旣不得發配。以除後弊。則來後肆虐。必復如前。爲先更加嚴刑。諸凡此等作弊。必有其竇。卿其留意嚴防。以爲去其太甚之地。又須時時廉探。隨現重繩。獄官處亦以此意嚴飭。
정조 4년 · 강
命武監把守經費。自糧餉廳擧行。
정조 4년 · 목
因武監把守所用燈油及衣次磨鍊乎本。敎以。筵中旣諭戶判。渠輩之弊雖如此。此時經費。有難擧論。況此亦都監軍兵。而挾輦號衣。諸凡燈燭。皆自糧餉廳上下。足可援據。自本廳今朔爲始。定式擧行事。分付糧餉廳。
정조 4년 · 목
予曰。明日還內時。從宮門當審所築墻垣工役。挾輦軍四十名。以弘化門入直軍。只明日待令。訓將則除標下。只領三營入番前排軍前導。而待令於宮大門外。駕前前導。至逌覲門外。除標信落後。分付。○敎曰。 景慕宮外墻役事。畢役後。監董堂上將校員役書啓。
정조 4년 · 강
重推吏曹判書洪樂命。
정조 4년 · 목
因左通禮變通啓辭。敎以。以銓曹無人。昨今事。其爲損國體傷事面莫甚於此。參判參議。勢難及期上來。至於判書。居在江外云。不可以在外論。揆以道理。寧容若是緩忽。吏曹判書洪樂命從重推考。使之今日內出肅。仍令開政事。自政院卽爲催促。
정조 4년 · 강
命一律罪人加刑。待允下擧行。
정조 4년 · 목
敎曰。白占卜等。旣是死囚。且於本犯殺人之罪。又犯欲殺人之罪。二次刑訊。固無過當而但判付中爲先二字。非謂昨日內加刑也。以一律罪人之故。償命前難於決罪。有爲先之敎。而意謂待辜限擧行矣。此後一日二次刑。必以擧行之意。爲先草記。待允下加刑事定式。載之受敎。惕念擧行。
정조 4년 · 강
金吾。以黃海道放未放成册覆啓。
정조 4년 · 목
義禁府啓言。黃海道放未放修啓册子。本府所管徒配罪人仍秩李尙佐金聖裕等。請依啓聞施行。他餘罪人。令秋曹稟處。允之。
정조 4년 · 강
詣 景慕宮展拜。仍行省牲器。
정조 4년 · 목
具翼善冠袞龍袍。乘輿自內詣暎花堂。由月覲門詣齋室門外降輿。入齋室。少頃。詣版位展拜。仍詣廟內奉審訖。還入齋室。改具遠遊冠絳紗袍。詣神門外版位。省牲器。行 夏享肄儀訖。還入齋室。改具翼善冠袞龍袍。乘輿出日瞻門外。新墻廵審。入月覲門還內。
정조 4년 · 강
有政。吏曹判書洪樂命進。
정조 4년 · 목
以金德行爲孝徽宮守奉官。初仕也。
정조 4년 · 강
景慕宮墻役時。監董以下施賞有差。
정조 4년 · 목
敎曰。 景慕宮外墻役事。如是浩汗。而不日告成。堂郞董事之勤。足可感也。監董堂上兵曹判書蔡濟恭。刑曹判書具善復。戶曹判書金華鎭。各熟馬一匹面給。漢城左尹李柱國。訓鍊院都正李敬懋。各熟馬一匹賜給。戶曹佐郞林濬浩陞敍。都看役知彀官洪成龜及計士以下。依付籖捧承傳。
정조 4년 · 강
命工曹進上漆扇。待下敎進排。
정조 4년 · 목
敎曰。工曹進上法殿所用大中漆扇。昨年有待下敎造入之命矣。而今又造入。此後待下敎進排。切勿造備事。分付戶工曹。
정조 4년 · 강
分揀中官梁大宜等。
정조 4년 · 목
義禁府啓言。中官梁大宜高賢喆金相澤金始采鄭泓仁。今日陪 祭時。强於喉間作聲。請刑推得情。敎以。今番姑爲分揀放送。
정조 4년 · 강
行　景慕宮夏享。
정조 4년 · 강
命校正郞廳。只於堂上仕進日仕進。
정조 4년 · 목
敎曰。旣設校正廳之後。與前纂修之時有異。諸郞廳只於堂上仕進日仕進事。分付。
정조 4년 · 강
獻納尹長烈上疏辭職。仍陳諸條。賜批。
정조 4년 · 목
疏略曰。臣之前後諫省。亦旣屢趼。而自顧庸陋。輒事逡廵。況今所叨。世所稱選職。則尤何敢夤緣一出乎。亟賜斥退焉。噫今日三司所請。何莫非罔赦之罪。必討之案。而殿下何不念及於此乎。亟從合啓之請。使王綱伸焉。日前常參之命。寔出於宵旰憂勤之誠。伊日傳敎。下於日暮之前。而深夜後。始爲頒布。擧行急遽。聽聞驚惑。其時入直承旨。推考可也。紀綱解弛。人不畏法。至於今番秋事出。而其不能仰體德意者。誠大矣。秋堂爲其傔從之叔。至使囚人。酷被毒刑。豈是爲私人逞憾之地乎。伊日聽理該堂。亟施譴罷。斷不可已也。至於典獄吏隸之侵虐罪囚。不一其端。自今著爲令式。若復如前。當該獄官。隨現重繩宜矣。向夜誤打更點。至有草記之擧。若使該曹檢飭。則豈有此弊。伊時入直堂郞。推考可也。批以。首件事。已悉於前後疏啓之批。第二件事。旣見 先朝定式之後。擬於無故月月朔朔。始今必欲行之故也。而其日頒布之侵夜。果如爾言。則聽聞或以爲駭。依施。第三件事。爲私人逞憾。失職非細。依施。第四件事。此弊不可不痛禁先令該曹之臣。嚴加防戢。嗣後復有侵虐小民之弊。該堂亦難免重勘。以此嚴飭。第五件事依施。爾其勿辭察職。
정조 4년 · 강
判下江原道放未放回啓。
정조 4년 · 목
刑曹啓言。江原道放未放修啓册中。本曹所管定配罪人放秩仍秩。竝依啓聞施行。而仍秩中曺德行姜秋三等。合有參恕之道。竝分揀放送之意。請分付道臣。允之。放秩中平海郡定配罪人私奴順得。論以國法與軍律。在有司之道。固當準法議讞。而已從輕。原情。何暇越論乎。伊時堂上。至請減三等之律者。此果出於守法不撓之意乎。以此之故奉命宣傳官。反受反坐之律。而厥漢律至徒年。至入於放秩。伊時委折。卿曹縱曰不知。但以外面紀律言之。焉敢循例請放。順得準本律減死遠地爲奴。伊時宣傳官。如未蒙敍。卽爲蕩滌敍用。仍秩中平海郡流三千里罪人方信正。打疾添病。不是異事。杆城郡定配罪人驗伊。變名幻籍。似非大罪。金化縣定配罪人趙命伊。因犯究情。決知固然。竝卽分揀放送事。行會本道。
정조 4년 · 강
詣 孝徽宮。行 祥祭。
정조 4년 · 목
具翼善冠點袍烏犀帶。自內詣 孝徽宮。時至詣版位。行禮如儀訖。還內。
정조 4년 · 강
詣 孝徽宮。親行別奠。
정조 4년 · 강
仁明園守園官以下。施賞有差。
정조 4년 · 목
敎曰。仁明園守園官完豊君濬加資外居奴婢三口田二十結。侍園內侍金錫福加資外居奴婢二口田十結賜給。 孝徽宮魂宮宗室茂林君塘。雲峯君杺加資。海溪君㙫。安春君烿。熟馬一匹賜給。其餘官員內侍員役賞典。竝依啓下捧承傳。今番賞典。比戊戌辛未。減半磨鍊。出於節省參量之意。而木布亦皆內下。度支則勿爲擧行。以除一分經費。
정조 4년 · 강
左議政李溵七度呈辭。賜批不允。
정조 4년 · 목
敎曰。卿之所愼。意或不日勿藥。而連上辭單。控懇愈摯。慮念之外。重之以茫然不知爲諭。以今朝著。以今世歧。雖欲聚會精神。淬勵事務。尙無望其必然。顧今鼎席備員數。及數月矣。又無何。而卿乃引病不出。以遞爲限。大抵中書。旣非辭病之地。而大宮去就。亦不容輕遽至此。噫以卿體國之心。胡不少加勉抑。以待天和之復乎。兹遣承宣。宣予心腹之諭。卿其念哉念哉。俟少間。卽起視事也。仍敎曰。此別諭。同副承旨傳諭于左議政。
정조 4년 · 강
命前待敎徐龍輔。仍任閣職。
정조 4년 · 목
敎曰。前待敎徐龍輔敍用。仍任閣職。令該曹口傳付軍職。
정조 4년 · 목
敎曰。予於卿之處義。有莫曉者。一箚控懇之後。便作自劃之義。雖未知所引義者何事。而堂堂大臣去就。恐不必如是容易也。以是之故。予亦於卿之辭箚辭單。欲作批則爲說不得。輒不免左右顧而沈吟焉。卽此一端。可知其卿辭免之過當也。卿其諒之諒之。亟撤辭單。如得少愈。卽起造朝也事。爾其更爲傳諭于左議政。
정조 4년 · 강
命首露王陵竪碑設祭等事。提飭狀聞。
정조 4년 · 목
因慶尙監司趙時俟狀啓。敎以。昔在 先朝命守土臣。就首露王陵。四方百步。立石爲標。改築陵塋。每歲春秋。會府中父老設祭著爲式。聖意可以仰認也。蓋以事蹟不但卓然。葬近千年。封土不騫。丘木不杇。明知其陵在是地也。觀此本道伯狀啓。以陵碑改竪。請下香祝。其在追述聖意之道。不可無提飭。立標設祭等事。一依丙寅受敎。擧行與否。問于本府狀聞事下諭。改竪碑時使之致祭。本陵祝文。更令知製敎措辭撰進。
정조 4년 · 강
命前判書金鍾秀等敍用。
정조 4년 · 목
敎曰。日前政注。一則過於矯變。一則失於虛閒。此重臣。夫豈有歇看而然哉。大臣筵奏中。多見其仰體疏蕩者。亦此意也。隨處示警。本是美事。矧今史局重役。抛置已多日。亦屬可悶。前判書金鍾秀敍用。前參判金夏材。前參議李敬養。宜無異同。一體敍用。又敎曰。前守禦使金鍾秀。復授前任。受符體重。斯速上來事下諭。
정조 4년 · 강
皇壇望拜禮。命親行。
정조 4년 · 목
政院。以初十日 高皇帝忌辰望拜禮。親臨啓稟。敎以。敬依。
정조 4년 · 강
命誌狀監印官本職許遞。專意擧行。
정조 4년 · 목
敎曰。誌狀役事。尙今遷就。實非所以重其事之意。聞以序文不下。遲待至此云。序文。一兩日當製下。工役自明日爲之。監印官本職許遞。使之專意擧行。如有釐正處。就議堂上。與之商確以稟。
정조 4년 · 강
還差校正堂上金鍾秀。
정조 4년 · 목
實錄廳啓言。前判書金鍾秀。旣有敍用之命。校正堂上還爲差下。請使之察任。允之。敎以。事役遷就可悶。申飭上來察任。
정조 4년 · 강
命時囚中金載瓚。付過放送。
정조 4년 · 강
遞承旨沈豐之以鄭志儉代之。
정조 4년 · 목
豐之不爲仕進。敎以。許遞。前望單子入之。○敎曰。前望何不修正待令乎。有難等待。前府尹鄭志儉給牒敍用。承旨除授。卽爲牌招齋宿。
정조 4년 · 목
箚略曰。臣於昨日承宣之回。又敢以數行文字。有所附奏。而臣本疏愚倥侗。百無一可。初從蔭塗。晚通朝籍。 先大王不知臣不肖。只是以先之故。意或其故家緖餘。猶有存焉。唱第之日。過加期詡。中間驟躐。寘升至此。逮我聖上。又荷拂拭之恩。復廁器使之列。欲報之德。河海莫量。而職雖大官。其中則空空如也。實無尺寸才具。可以需世者。病情日劇。鬼事已迫。決無復起爲人之望。廊廟吁咈之地。豈是臣養病之坊。工天至仁。無願不遂。不待臣言之畢。必有以處之也。念相職之不可虛曠。亟降兪允之命焉。批以。別諭敦諭。罄予至意。庶幾卿之撤單調疴。竢少間造朝。予惟日望之。卽又見卿箚語。讓執比前本愈摯。縷縷爲說。不啻千百言。噫卿試思之。目今朝廷規模。立乎否乎。不幸邇歲。海屋之更。不知其幾許遭矣。世道從以波蕩。人心從以撓攘。必亂之形。將危之地。其端抑亦不一而足矣。若欲爲今之時。變今之俗。必須大用力大着工。使擧措事事得宜然後。或可爲一分維持國脈之道。而惟予否德。片言半事。旣未足以厭服群下。噫今矯捄之方。但係如卿等在匡弼之列者。躬先刻勵。又補予不逮。而今或不然。人臣去就。所係非細。況相職乎。古人以大臣進退。論君德成就。然則卿之近來所處義者。太欠稱停。予之區區過慮。竊以爲不免顚倒之歸也。若此而得無歉於上所謂厭服云云之意乎。予之勉迫于卿。不暇及於他語。謹誦肝膈之蘊如此。卿其諒之諒之也。所辭有難輕許。惟冀亟回必欲遞之志。容待勿藥。出以視事焉。仍命遣史官傳諭于左議政。
정조 4년 · 강
遞承旨申景濬。以李亨逵沈豊之爲承旨。
정조 4년 · 목
因承旨有闕政稟。敎以。前望單子入之。○政院。以景濬在外。啓請下諭。敎以。許遞。前望單子入之。
정조 4년 · 강
正言徐有錬啓請鎭厚支屬島配。賜批。
정조 4년 · 목
有鍊啓言。今番投書之變。尙忍言哉。埏以鎭厚之父。其敢曰在家不知。未施當律。任其自斃。憤鬱當如何哉。埏之拿鞫。雖無可論於身故之後。而鎭厚支屬。不可遠配而止。亟施絕島散配之典。埏旣物故。停啓。批以。埏事。旣已物故之後。島配之律。移施於鎭厚支屬。此等法典。未之前有。不但乖目下可見。實又啓方來之弊。不料堂堂淸朝臺閣。有此無法之請。停與不停。非所可論。○敎曰。楚獄多濫。猶有夜起彷徨之歎。予於去年夏埏之獄事。以爲近是。不但此之爲然。伊時因埏支屬散配事。埏家婦女。至有自盡者數人。蓋婦女勿配之傳敎。刑曹發配之草記。互相巧違之致。心嘗矜惻于中。近者盈握之啓。必於此件。每下亟停之批者。誠有所以也。今則渠已物故。支屬何知。埏支屬散配者。竝放送事。卽爲分付。
정조 4년 · 강
正言徐有錬避嫌乞遞。賜批。
정조 4년 · 목
避嫌略曰。原啓中拿鞫得情之請。雖指埏一身而言。絕島散配之啓。卽鎭厚支屬之謂也。埏旣物故。則拿鞫固無可施。而鎭厚支屬。應坐自如。豈可以埏之物故。竝停鎭厚支屬島配之啓乎。聖敎之下。不勝抑鬱。莫非臣辭不達意。誠未見孚之致。其何敢一刻晏然於職次乎。請命遞斥臣職。批以。方欲處分。勢難例批矣。○敎曰。臺批旣諭。執法之地。豈創無於法之法乎。況其避辭。殊近遂非之嫌。重爲之不槪也。旣失常法。又啓後弊。正言徐有錬遞差。
정조 4년 · 강
命時囚張鉉佐。更令盤問。
정조 4년 · 목
義禁府啓言。昌原前府使張鉉佐。莫重殺獄。不卽檢驗。反爲拘留屍親。以開私和之路。末又不報營門。直施刑訊拷侤音。以爲遮掩之地者。俱係不法。請議處。敎以。渠之能文。雖無此供辭。已自知之。則幺麼武弁。敢生罪中免罪之計。餙辭張皇。綴文波瀾者。究厥情狀。誠極巧惡。雖從官吏之分。不施償命之律。而此等殘暴之吏。不可遞然酌放。原供辭勿施。更令從實直招。此事比前所犯。大小雖甚懸殊。其爲所係民命之事。一也。發問目口招設置王府。果不能取服負罪之一守令乎。卿等除尋常。着念盤問。
정조 4년 · 강
命修撰李益烍分揀放送。
정조 4년 · 목
因益烍囚單子。敎以。分揀放送。仍卽牌招入直。
정조 4년 · 목
予謂典獄參奉金象行曰。始仕於何銓官也。對曰。削黜罪人洪樂純銓曹時爲之矣。予曰。職掌不須問也。獄內多弊。侵虐無辜之端。比比有之。設置獄官。何等法意。而慢不知此。極爲駭然。近則此弊何如。象行曰。臣頃伏見判付辭緣。只增惶悚矣。予曰。此事便屬令前矣。予以三令五申之意。丁寧飭喻。爾須出去申飭也。此後更有如此之事。則當各別處分矣。
정조 4년 · 강
遞承旨李亨逵。
정조 4년 · 목
敎曰。未知其有何情勢。而一日三違。大關紀綱。左承旨遞差。
정조 4년 · 강
大司諫李養鼎。司諫金履禧。獻納尹長烈聯啓自引。賜批。
정조 4년 · 목
聯啓以爲。乃於昨日鎭厚支屬島配事。臣等亦以無異同之意。及伏承 聖敎下者。誨責備至。有傳啓臺臣遞差之命。臣等萬萬惶縮。昨緣日暮。今始來避。所失尤大。請命遞斥臣職焉。批以。依啓。
정조 4년 · 강
判尹兪彥鎬。以母病陳疏乞遞本兼諸職。賜批。
정조 4년 · 목
批以。卿其勿辭。往護母病。竢少閒上來行公。
정조 4년 · 강
召見奎章閣堂郞于誠正閣。提學金鍾秀鄭民始徐浩修。直閣金宇鎭。待敎徐龍輔。
정조 4년 · 목
鍾秀曰。奎章閣完議。未及出草。而條件當先稟定矣。宗簿寺扁額。卽 肅廟御筆矣。予曰。異常矣。浩修曰。 肅廟朝權愈啓稟矣。予曰。暎花堂上梁文。卽大提學權愈所作矣。 列聖御製。亦權愈所纂成之乎。予曰。 御筆移奉於奎章閣。似合宜矣。鍾秀曰。然矣。予曰。規模旣正。則後人當按以行之矣。鍾秀曰。直閣。以吏弘爲之事 下敎。今以曾經玉堂吏郞人爲之。予曰。以玉署爲之好矣。予曰。書吏除本司。若有罪。則竝與本府汰去然後。可爲畏戢之道矣。若本閣書吏。無事而徒食厚祿。則他司書吏。正如有庳之民奚罪者也。此亦當有定式矣。鍾秀曰。書吏來歷。不可不審。而文筆當取才矣。予曰。取才也。
정조 4년 · 강
命直閣待敎薦狀。
정조 4년 · 목
內閣提學金鍾秀啓言。直閣曾經玉堂人。待敎以翰注及說書通望人薦狀事。請閣志中釐正。從之。
정조 4년 · 강
命文任有故時。出韻考試等事。內閣提學擧行。
정조 4년 · 목
敎曰。文衡及時任文任有故之時。出韻考試等事。以內閣提學牌招擧行。已有定式。應製文字之事。亦爲準此定式。該房知悉。
정조 4년 · 강
命擧動時。本閣郞廳進參侍臣班。堂上進參政院後。
정조 4년 · 목
內閣提學金鍾秀啓言。城外擧動時。本閣堂郞。依經筵班例成班矣。城內擧動。雖無經筵班。本閣郞廳旣進參於侍臣班。則堂上似當成班。進參於政院之後。閣志今方修正。故敢稟矣。敎以。城內一體爲之也。
정조 4년 · 강
命御製及 綸音直下本閣者。會議修正。
정조 4년 · 목
內閣提學金鍾秀啓言。 御製及 綸音直下本閣者。郞廳記錄。直下政院者。禮房承旨下番翰林錄記。傳之本閣。郞廳。一朔分二次編次後。諸堂郞請會議修正。從之。
정조 4년 · 강
命直閣待敎實職兼帶。
정조 4년 · 목
內閣提學金鍾秀啓言。我朝官制。堂下官有兼官。則必有實官。元無無實官只有兼官之例。而獨本閣之直閣與待敎。無實官而只有兼銜。有違官制。今若以直閣待敎爲實職。而只於有實職人除拜時。許令兼帶。則似爲允當。他司亦或有有實職則爲兼銜。無實職則爲實職之例矣。此事有關官制。臣方待罪銓曹故敢達。從之。
정조 4년 · 강
命朝廷典禮。內閣提學同爲獻議。
정조 4년 · 목
敎曰。旣有筵敎。此後凡於朝廷典禮。有博古之擧。而令本閣一體爲之。則本閣依弘文館例擧行。又如文苑事。有文任獻議之命。則內閣提學。不待別般提敎。同爲獻議事。定式施行。政院與本閣。以此知悉。作爲古常。又於典禮考據之際。或有異同之論。或以在家在外不參。則許令以箚以疏間。詳陳意見事。竝令知悉。
정조 4년 · 강
重推黃海監司尹坊。
정조 4년 · 목
敎曰。近以農形雨澤狀啓觀之。海西一道。雖謂之闕閣。誠非虛語。旣欠詳審。多忽體段。推此一事。固已萬萬寒心。而又以目下事言之。莫曰簿書之際也。名以奏御文字。況是藩臣封奏。則有此無前駭眼之事。其在尊朝廷杜後弊之道。罷削之典。烏可已也。然猶念民邑迎送之弊焉。黃海監司尹坊。姑先從重推考。以此意自政院措辭飭論。狀啓初不塡日月。入京後塡書。此所謂燕王何以知爲者也。狀啓出納之際。不能審愼。乃至自上致察。該房極爲非矣。
정조 4년 · 강
遞承旨李鎭衡。以魚鍚定代之。
정조 4년 · 목
鎭衡牌不進。敎以。聞有實恙。可知其未蘇。勿推。今姑許遞。前望單子入之。
정조 4년 · 강
以李敬養爲吏曹參議。
정조 4년 · 목
敎曰。政事當日爲之。吏曹參議前望單子入之。
정조 4년 · 목
以李鎭衡金文淳徐有防爲承旨。李壽勛爲大司諫。洪彥喆爲司諫。趙鎭衡爲獻納。李性吾爲正言。金履禧爲副修撰。李★(土+甲)爲兵曹參判。李集星爲假監役。初仕也。具世勣爲靈光郡守。李宅源爲陜川郡守。
정조 4년 · 강
召見藥房都提調鄭弘淳于誠正閣。
정조 4년 · 목
予曰。農形如何。弘淳曰。今年可謂上上格矣。予曰。軍作米。出於 肅廟朝乎。弘淳曰。出於己酉庚戌年矣。予曰。進御淸暑六知湯。自今日停止。予曰。南行則承旨除授外。無他通淸乎。弘淳曰然矣。予曰。洪彥弼嘉善乎。弘淳曰。羅州賑恤後加資。而其後又爲嘉善。自上思之而有此除矣。
정조 4년 · 강
命後日次次對。進定於明日。
정조 4년 · 목
敎曰。後日次。係是應頉之日。次對進定於明日。
정조 4년 · 강
命都政。以親政爲之。
정조 4년 · 강
遞內醫提調兪彥鎬。以洪樂性代之。
정조 4년 · 목
敎曰。 慈殿湯劑。逐日監煎之時。有難遲待其上來。提調兪彥鎬許遞。前望單子入之。
정조 4년 · 강
遞吏曹參判徐浩修。參議李敬養。以鄭民始朴祐源代之。
정조 4년 · 목
敎曰。近來百肄雖曰怠忽。至於銓地。係是黜陟百僚之職。而爲堂上者。無情勢無事故。而政事則必懸病。政牌則必違召。固皆無屬於廉防之事。則烏可不屬之紀綱乎。其在董勵之道。宜有懲後之擧。今日懸病政官。一竝遞差。前望單子入之。
정조 4년 · 강
罷左承旨金文淳職。下義禁府推考。
정조 4년 · 목
敎曰。嫌路太廣。終非美事。事係自已先故切近之嫌。則朝家亦豈無體諒。而至於可已不可已之事。曾不顧忌。如是之煩凂。此習卽不敢售於 先大王在宥之時也。胡今肆恣之至此乎。此亦慢朝廷之一端。俄者牌招之命。猶涉曲循。勿施。在承旨金文淳。爲先罷職。下義禁府推考。
정조 4년 · 강
以兪彥鉉爲承旨。
정조 4년 · 목
敎曰。前牧使兪彥鉉。承旨除授。
정조 4년 · 강
命吏郞。問名汰去。
정조 4년 · 목
敎曰。玆事每欲下敎而未果。堂上猶申飭。況郞官乎。考見吏郞變通前省記。無日非實郞廳入直。至於假官入直。其例絕罕。近者反是。非假郞廳則將無入直之人。參政之人。華銜則復舊制。苦役則不復舊制可乎。此因復設後謬例而然。此後申飭。若此不已。故事一正郞入直。各司郞官中長官入直之法。雖革之可也。該房依此知悉申飭。又敎曰。聞有貶坐不參吏郞云。供職不效古吏郞事例。逡巡反創無於前處義乎。該郞官問名。爲先汰去。拿問處之。大政當前。況於省記事有飭敎。前望單子入之。
정조 4년 · 강
以金宇鎭黃昇源爲吏曹正郞。前望也。
정조 4년 · 강
都承旨魚鍚定上疏自引。賜批。
정조 4년 · 목
疏略曰。今此新命。出於望外。正宜收拾神魂。以伸叨謝恩命。而同僚以臣之故。至被嚴譴。則揆以處義。其可恬然承膺耶。亟遞臣職焉。批以。所引理難强迫。今姑許遞。
정조 4년 · 강
左承旨申大升。右承旨沈豊之。同副承旨兪彥鉉。疏陳應避之嫌乞遞。竝批下該曹稟處。
정조 4년 · 목
大升與都承旨李性源爲舅甥。彥鉉與都承旨魚鍚定爲姻婭。豊之與鍚定爲娚妹。竝有應避之嫌也。
정조 4년 · 강
吏曹參議朴祐源。以母病陳疏乞遞。賜批。
정조 4년 · 목
批以。爾其勿辭。俟母病少間察職。
정조 4년 · 강
召見吏曹判書金鍾秀。參判鄭民始于誠正閣。
정조 4년 · 목
予曰。新差靈光郡守事何也。鍾秀曰。臣於實錄廳。與總裁官語及此事。要使轉聞于首揆。以爲變通之地矣。似未及陳稟矣。臣之政注做錯。非止一再。草記陳疏。亦涉續續。又此趑趄。 聖敎及此。爲先改差。更以文臣差送好矣。予曰。卿言似不妨矣。予曰。今日新除南行承旨果何如。鍾秀曰。其爲人見重儕類。且蔭官雖或爲該曹參議及府尹方伯。而至於承旨。事係稀罕。渠亦想以爲榮耀矣。予曰。今日銓郞新望好矣。尹行修之不爲行公。事甚無義。故俄纔處分矣。大抵名宦之與苦役。元是不相離者。而近日名宦。皆避苦役。專事占便。亦甚無義矣。此後銓郞。呈省記準官案等事。皆令親自擧行。假郞廳之來呈者。政院勿捧。假官則只令預備。以爲有故時替行之地也。予曰。今番都政。當爲初仕幾窠。而昨政新除監役誰也。鍾秀曰。初仕姑未知當爲幾窠。而昨除者。聞是故相臣李慶億奉祀孫云矣。予曰。向日借銜者誰也。鍾秀曰。故參議李普觀之兄。而文識凡百。素稱優如矣。予曰。普觀豈非文名者乎。鍾秀曰。亦多讓於其兄矣。予曰。吏議當爲行公乎。民始曰。聞其身病親患。實難供職云矣。予曰。如吏判及兪彥鎬者。俱是篤老侍下。而亦皆居鄕。誠是悶事也。予曰。吏判所任實錄之役。今至幾年條乎。鍾秀曰。年則姑捨。月且無多矣。予曰。印出者幾許。而鑄字用何處所藏乎。鍾秀曰。一日所印。其數不多。而鑄字則用芸閣件矣。予曰。金文淳之今番不出。勢固然也。予曰。其所以爲嫌者何事。本有可執之義否。承旨徐有防曰。此是前冬徐有寧疏辨之事也。鍾秀曰。凡爲辛壬禍家者。孰不與咸原爲嫌。而至於金氏。則尤有所必避者矣。聞魚有鳳。受學於金昌協。兩家之契。實有師生之誼矣。當辛壬建儲之時。金氏初議于咸原。則咸原佯曰可之。末乃陰沮。終成一綱之禍。若論辛壬之禍魁。則咸原是已。于今六十年之間。一世之所供傳者如是矣。總戎使。向亦以此意疏陳。則文淳秉執。宜無異同矣。予曰。辛壬之事。咸原則似無可執之跡矣。鍾秀曰。國舅地處。與外朝有異。不預外政。而自通內逕。事爲之上。雖無顯迹。而機斡之際。安得無犯乎。至於虎龍辭勳之請。一鏡讓功之疏。咸原之心迹。有不可掩矣。予曰。曾於疏批。亦有所云云。而咸原之封勳辭疏。賓廳獻議。似可爲自脫之證矣。鍾秀曰。咸原處國舅之地。居群凶之間。安得不作此文具。以粧外面乎。及當甲辰之後。其所執論。反爲高峻。而欲以此服後世之議者。不亦難乎。予曰。雖使咸原。初無所干。而顧其地處。則終難免一世之疑謗矣。鍾秀曰。地處旣如此。作爲又如彼。則公議之來。將何以自解耶。予曰。以常情揣之。則或有陰扶陽擠之意者。不甚爲異否耶。今則時移事遠。更不欲追論矣。
정조 4년 · 목
敎曰。多臺有闕。闕啓亦已有日。奉命及在外臺諫竝許遞。與未差之代。今日政差出。近日新除臺諫。率多元在外之人。以致變通之頻數。事甚未安。以此申飭該曹。○以李性源李亨逵李東泰爲承旨。宋煥喆爲大司諫。沈命德爲司諫。李濟萬爲持平。李時秀爲獻納。宋民載姜★(亻+寅)爲正言。金魯鎭爲同經筵。洪彥燮爲三登縣令。
정조 4년 · 강
命承旨兪彥鉉蕩滌。
정조 4년 · 목
政院。以彥鉉方在奪告身中啓稟。敎以。蕩滌。
정조 4년 · 강
分揀前承旨金文淳禁推。
정조 4년 · 목
敎曰。旣示飭勵。且當庚炎。前承旨金文淳禁推分揀。
정조 4년 · 목
予曰。今因言端思之。漕船事。誠該然矣。向在甲午乙未間。 先大王。以此申飭。不啻截嚴。其後果皆奏效矣。近年以來。臭載之報。種種登聞。必是不善檢飭之致也。左議政徐命善曰。此等事。合有別般申飭之道矣。領議政金尙喆曰。該道道臣。爲先重推好矣。予曰。俄因惠堂所奏。已施問備矣。予曰。訓將事。誠悶然矣。日前臺疏。與李命勳疏差異。故雖聽從。而今已多日矣。命善曰。上款事。緊切矣。論人之際。就事論事。自是美事。而近日則不然。此甚慨然矣。予曰。上款事。殊不別白。頗涉䵝昧矣。予謂兵曹判書金華鎭曰。今番大政。禁軍皆當區處乎。華鎭曰。今年則毋問豐殘。窠甚不多矣。予曰。如都監別武士之類。則必用久勤好矣。華鎭曰。當觀年歲久近事役勞逸。隨其願區處矣。予曰。如前兵判者。禁軍似當稱頌矣。騎判與他自別。必須種種乘間執射。而凡事無如爲度支之爲則可矣。若有過誤。予不當容貸矣。
정조 4년 · 강
許施嶺南左水營城軍料布劃給之請。
정조 4년 · 목
領議政金尙喆啓言。慶尙左水使申應周狀啓以爲。本營額內待變軍官射夫等五名色。其數爲五百餘名。此非團束之卒。亦非營府統率之軍也。此屬作爲城丁軍。其中擇其才藝者。爲千把哨官旗牌等官。使之總領。而時帶納布者之子姪無役人及他官來接者。隨屬於守堞城丁之役。則不出十年。可以準司哨旗隊之伍。而將領料布及軍卒賞格。則以營各邑餉耗中二百石。逐年劃給。以爲支放之資。其一。乙巳水操後。試射俱中者。特施直赴之典事。自備局覆奏定奪。而其後多年遵行矣。至於戊寅。以續典所無。該曹防 啓。而續典前直赴者爲五人。續典後直赴加資爲六人矣。 朝家恩賞。前後殊異。此非創始之事。卽本營因舊復設之計。竝令廟堂 稟處爲請矣。餉穀之不緊浪費。固宜防塞。直赴之無名加出。亦當靳惜。而至於本營所處。異他關防。若以數百石米。作邊上激勸之資。爲他日得力之道。則得失利害。較然明白。雖以直赴一事言之。續典前後兵曹回啓。或許或否。亦未知其有何所據。因此沒技之許。邊門武藝之賴以勝昔。則豈不幸哉。臣意依此請施行。恐似得宜。何以爲之乎。予詢左相。左議政徐命善曰。臣意亦如首相。而聞兵判之言。曾爲嶺南道臣。慣知水營事。如此設施。或不無貽弊之慮。而第令兵判。一陳其便否似好矣。予詢兵判。兵曹判書金華鎭曰。臣別無他見。而水營移設。不但前後帥臣。有所狀論。東萊府之民小軍多。難於塡額之弊。從前稔知。故果以此爲言。而無立異防塞之事矣。尙喆曰。帥臣所請之若是許施者。必欲慰邊上之軍情。而責日後之速效也。其中城丁軍。不定額數。多般召聚。作一邊民避役之淵藪。反爲生弊之端。則有非朝廷責成之意。方其設始之初。嚴立科條。成出節目。無或窒礙之意。嚴飭帥臣。請惕念擧行。從之。
정조 4년 · 목
領議政金尙喆啓言。今番大政。有此 親臨之命。此乃我 聖上御極後初行之盛擧也。若其仰體對陽之道。惟在兩銓之臣。苟能激勵振拔。有足以聳動一世。則豈不有光於暑月忘勞。躬親行政之聖德乎。以此益加申勉於長銓之官。請俾責精白奉行之效。從之。
정조 4년 · 강
遞判義禁蔡濟恭。
정조 4년 · 목
領議政金尙喆啓言。戶曹判書蔡濟恭。本職之外。又兼纂修之役。自爾多事。宜有體念之道。兼帶判義禁。請許遞。從之。又啓言。判金吾無故擬望之人。極爲苟簡。如此之時。如此之窠。多以聖簡。有所處分矣。曾經吏判中。加望似好矣。敎以。位著乏人。判義禁。正二品中加望。
정조 4년 · 강
罷江界府使洪益弼職。
정조 4년 · 목
領議政金尙喆啓言。江界府使洪益弼當初移拜。出於朝家責任之意。而聞有矜惻之情私。尙不出肅。必欲引免。如是相持。徒傷事體。江界府使洪益弼罷職。其代請令該曹。各別擇差。使之不多日下直。從之。○敎曰。江界府使之代。勿拘常格。各別擇差。
정조 4년 · 강
命三登縣令李宅源仍任。
정조 4년 · 목
領議政金尙喆啓言。陜川郡守李宅源。旣以交承相避。自當遞改。而三登縣令。昨已出代矣。此時民邑迎送之弊。不可不念。李宅源請仍任前職。新縣令洪彥燮。亦爲還仍前任。從之。
정조 4년 · 강
命有司堂上兪彥鎬罷職。畿伯李衍祥內遷。
정조 4년 · 목
領議政金尙喆啓言。前正言鄭益祚上疏回啓事。向來筵中。陳達蒙允。退而屬之有司堂上兪彥鎬。使之擧行矣。旬日之間。一向推托。及其下鄕。還給該吏。其在事體。誠極寒心。有司堂上兪彥鎬。請罷職。從之。又啓言。卽今位著。極其苟簡。畿伯李衍祥。不可使一向處外。請分付銓曹。使之內遷。從之。
정조 4년 · 강
遞刑曹判書尹東暹。
정조 4년 · 목
領議政金尙喆啓言。詞訟重地。久無長官。刑曹判書尹東暹。其於本曹。自有情勢。有難强令行公。請今姑許遞。從之。
정조 4년 · 강
藏譜閣 御容移奉時儀節。依 下敎爲之。 孝徽宮入廟儀節。命依癸酉例磨鍊。
정조 4년 · 목
禮曹判書金熤啓言。 藏譜閣 御容移奉時。一依自 璿源殿移奉養志堂時儀節事。已有 下敎矣。伊時無攝通禮攝司僕寺正磨鍊之事。今番則何以爲之。敎以。依伊時爲之。又啓言。 孝徽宮禫事後。入廟時儀節。依癸酉年 孝純宮入廟時儀節。請參互磨鍊。從之。
정조 4년 · 강
命積城縣餉穀。許納長山。
정조 4년 · 목
領議政金尙喆啓言。北漢還穀。卽畿民受食者。而若其道里稍遠之麻田漣川兩邑。自朝家曾許移納於長山。獨積城一縣。比之漣麻。雖不及數十里。距北漢。其爲百里外則同矣。畿伯。以一體移納長山之意。或報備局。或移文總廳。餉穀彼此無間。而以其事係軍餉。有廟堂稟定之請。仰達矣。予詢左右相。左議政徐命善曰。積城之便近於長山。與漣麻無甚異同。一體許施。則在積城之民。大爲息肩之道。而其於總廳。均是餉穀。別無利害。右議政李徽之曰。積城與漣麻。不甚異同。而獨爲捨長山而遠輸於北漢。可謂痼弊。一體許納於長山。則於積城之民。誠爲大惠矣。從之。
정조 4년 · 강
重推漕船護送該道臣。
정조 4년 · 목
惠堂鄭民始啓言。田稅大同所載船護送時。守令邊將之不用心者罷黜。載於續典。而以諸道狀啓見之。道各不同。京畿則論列地方官。至於被罪。而湖西南地方官。初不擧論。事甚斑駁。此後如有敗船處。則依京畿例。狀啓中論責之意。請申飭。敎以。該道監司推考。此後依此爲之。
정조 4년 · 목
以宋樂爲獻納。尹東晚爲副校理。具允明爲刑曹判書。徐浩修爲戶曹參判。金鍾秀爲判義禁。李衍祥爲同義禁。李德鉉爲陜川郡守。李義寬爲靈光郡守。李衍祥爲判尹。李鎭衡爲京畿監司。兪彥鉉爲江界府使。鄭東閔爲公山判官。
정조 4년 · 강
判義禁金鍾秀疏辭擢授。賜批。
정조 4년 · 목
批以。今玆陞擢。實循輿論。卿其勿辭。卽爲開坐。
정조 4년 · 강
右參贊黃景源上疏自劾。賜批。
정조 4년 · 목
疏略曰。噫。國榮驕橫之罪。自干天誅。而重臣進箚。聖心恍然覺悟。下明旨放歸田里。然而兩司請竄之啓。亦已有日。不賜開允。臣竊憂之。昔皇朝 太祖大王。以李善長爲功臣。首賜鐵券。比之蕭何。光寵奕奕。而善長狎寵自恣。無人臣禮。惟庸誅。善長當坐。詔免死。孰謂 太祖少恩也。及御史交章固請然後。乃從之。臣與國榮祖昌漢爲友。而又有同里之舊。故國榮年雖甚少。相周旋者亦久矣。當國榮致仕之時。士大夫爲其所欺。臣亦上疏薦文衡而請留之。亦其昏謬之甚也。亟命有司。勘臣昏謬之罪焉。批以。有罪無罪。自有公議。予何容私於其間。而編書事。太沒商量矣。
정조 4년 · 강
召見判義禁金鍾秀于誠正閣。
정조 4년 · 목
予曰。卿之此任。不亦善乎。卿之登科。幾年後。爲此職乎。鍾秀曰。臣之登科十一年矣。予曰。吏判大夫人見之。豈不喜乎。仍賜玉圈子一雙。予曰。大冢宰執金吾奎章閣提學。卿皆兼之矣。仍命退懸圈子。
정조 4년 · 목
敎曰。吏兵房承旨。持褒貶啓本入侍。○予曰。西部奉事申光權。以部官而題目。爲盍勉精約點下可也。予曰。禁衛營哨官李秉玉點下。仍命禁衛營從事官發牌。光一承命出外分付。予曰。尹行修生點可也。敎曰。殿最實是有國大政。若於黜陟之際。其規不一。則儘非所以重事體嚴考課之意。雖以一事言之。諸凡以公故不參人之等第。或書或不書。又或以此居中。則殊非 先朝新頒定式之本意。兩銓開坼日。詳加考閱。以爲草記釐正之地。予曰。禮房承旨出去。把總以上等第。皆爲題目以入事。分付也。○京畿監司李衍祥啓本。利川府使洪秉德。誠切撫摩。勉在剛克。陽川縣令金履容。政理不苟。微謗奚信。漣川縣監朴道翔。官非不曠。事頗無闕。砥平縣監韓大裕。初譽不襄。報辭損體。延曙察訪崔鍚圭。郵卒宜飭。幷中。○洪忠監司沈頤之啓本。德山郡守李晶煥。治尙剛克。訟欠偏聽。鎭岑縣監趙重岱。已知擧職。益勉察奸。扶餘縣監申大權。志切願治。警在疏檢。報恩縣監李天穆。實績多聞。客謗可惜。延豐縣監朴師欽。政多惠民。勉在束濕。幷中。天安郡守李成玉。奸鄕媚官。埋碑傳笑。堤川縣監尹永喆。苟非剛明。難了此邑。木川縣監黃胤鍚。多質可貴。濫稅難貰。幷下。○黃海監司尹坊啓本。都事趙星逵。無端呈病。不赴貶坐。鳳山郡守元厚鎭。訟雖稱平。柔豈戢猾。金郊察訪李陽普。浮謗姑恕。幷中。谷山府使李奎緯。歛重杖濫。谷民何罪。長連縣監金省身。鄕多招謗。民不惜瓜。幷下。○江原監司金尙集啓本。楊口縣監尹㬘。治固無疵。報或不審。中。鐵原府使田翊顯。謂有氣力。何多鄙瑣。下。○全羅監司徐有隣啓本。珍島郡守李鼎勳。治法熟諳。掘檢奚疑。光陽縣監李師曾。深知愛民。薄警避兼。長水縣監金載七。克著廉惠。益勉莊重。海南縣監金敍九。百弊就革。一牒恐疏。景陽察訪劉度興。誠篤手生。幷中。○慶尙監司趙時後啓本。晉州牧使曺允精。譽固播遠。寬或弛近。寧海府使奇彥鼎。糶政儘詳。浦瘼宜審。金山郡守李仁林。剛宜加勉。譽實如初。開寧縣監金元柱。所貴畏愼。差欠綜密。鎭海縣監李基釆。勤孜雖著。判剖或疏。丹城縣監申匡堯。恪謹有餘。剛核且勉。三嘉縣監申暿。治旣謹拙。勉在裁斷。安義縣監趙光逵。誠謹爲治。宜益察奸。沙斤察訪李惟銓。代捧宜察。松羅察訪鄭運聖。立馬宜愼。幷中。咸陽郡守李殷昌。檢糴差任。縱吏徵賂。宜寧縣監洪宣輔。饒戶多歛。猾吏是聽。咸昌縣監兪漢鼎。方治亂繩。奈非利器。義興縣監洪樂莘。官貿甚煩。倉屬多怨。禮安縣監尹欽烈。倉任乖例。燔役奪農。泗川縣監沈公協。旣懦且蠱。滯訴長奸。召村察訪沈謹之。刑或違法。幷下。○平安監司鄭尙淳啓本。慈山府使李廷壽。制閫之手。可惜襄倦。嘉山郡守韓聖養。差欠綜密。頗聞蠲惠。順川郡守崔範重。小柔何傷。勤勵足尙。泰川郡守[縣監:I-POSITION]朴漢奎。差任何頻。課農則勤。竝中。寧遠郡守李汝忠。已多酒失。胡爲濫杖。下。○咸鏡監司李命植啓本。甲山府使李弘遠。誰云善治。難恕妄報。明川府使權邁。辭遜何遞。質慤可尙。幷中。穩城府使李漸運。糶弊取怨。數遞難恤。下。○予曰。寧海府使奇彥鼎。德山縣監李晶煥。光陽縣監李師曾。點下。
정조 4년 · 강
命文武前銜流落者。諸道狀聞。
정조 4년 · 목
敎曰。再昨冬大政日。以文武堂上堂下前銜中。跡疏閥卑人之流落京鄕者。其存沒生死。選曹或多無以考知云。豈非大是疏漏事乎。雖欲振淹疏滯。其勢誠無如之何矣。伊時令銓堂。將此筵敎。行會諸道。凡文武前銜之生存人。毋論顯微。秼秩區別。報京司。以爲修整官案入啓之地。仍令身死人。應爲登聞人外。幾品以上則狀聞。幾品以下則報該曹之意。明有定式。伊後凡今幾年。未見有此等事擧行形止。必是兩銓或諸道中。不有朝令。因仍抛置之致。其爲不審之失。不但有關紀綱而已。爲先以此意。自政院問于兩銓以啓。亦卽下諭諸道。使之據實狀聞。
정조 4년 · 강
重推統制使徐有大及諸閫帥。
정조 4년 · 목
敎曰。近來考績之法。雖曰蕩然。邊將且與守令有間。觀此各道兵水營褒貶。則太不淬勵。但謄舊題而已。申飭之下。誠極駭然。而姑示薄警者。意在更觀前頭。統制使徐有大等諸閫帥。一倂緘辭重推。
정조 4년 · 강
命都政處所。以宣政殿爲之。
정조 4년 · 강
遞承旨李東泰。以李鎭恒代之。
정조 4년 · 목
因黃海監司尹坊農形狀啓。敎以。本道農形雨澤狀聞事。才下飭敎。何等截嚴。而觀此狀本。雨澤則不言何邑某郡。但曰爲一犂一鋤云。而農形亦然。泛稱麥則刈取。畓則除草云云。若此則安用狀聞爲哉。予雖深居九重。觀於節序與時候。足可料其然矣。藉令原狀啓。飭敎前封發。此乃元非待飭敎覺悟之事。大抵奏啓文字。想所詳審處。而眯昧至此。他可推知。可爲寒心之甚者。到今更爲飭諭。徒近屑屑。雖欲姑且含忍。而政院之循例捧入。誠是意外。該房承旨遞差。○敎曰。承旨前望單子入之。
정조 4년 · 강
內醫提調洪樂性陳疏乞解。賜批。
정조 4년 · 목
批以。院有副提調。勿辭調理行公。
정조 4년 · 강
校理李敬一疏陳應避之嫌乞遞。批下該曹稟處。
정조 4년 · 목
敬一與都承旨李性源。有姨從兄弟應避之嫌也。
정조 4년 · 목
予曰。參上及前銜。皆已修整乎。當初何不修整。如吏曹乎。知入。光一回奏曰。當初不知吏曹之俱載參上及前銜。而只以實職載錄矣。今方修整以入云矣。予曰。吏兵批開坐。以何日爲之乎。光一回奏曰。兵曹以明日開坐。吏曹則明日問政于大臣。再明日開坐云矣。予曰。官案如已修整。持官案以入。予曰。武弁中雖無銜者。盡錄無漏之意。出外分付也。
정조 4년 · 강
命注書金載瓚。還付翰林。
정조 4년 · 목
敎曰。殿最旣過。史官不可不備。注書金載瓚還付翰林。
정조 4년 · 강
命縣主房元定田莊中。幾十結加給。
정조 4년 · 목
敎曰。宮產甚小。調度之艱乏可知。何拘定式。縣主房田莊中幾十結加給。與前所劃給數。準百結劃定。使草記事。分付戶曹。
정조 4년 · 강
罷兵曹判書金華鎭職。
정조 4년 · 목
政院啓言。刑曹罪人安道規取招啓目。則其所供辭。專事發明。極其猥越。該堂之一任其游辭。循例修啓。殊極未安。原啓目雖捧入。而該堂不可無警。請重推。允之。敎曰。近日堂陛。掃地無餘矣。當初本曹擧行。殆近兒戲。從後吏供拒逆。又極無嚴。有此無前蔑紀壈綱之事。堂上其敢曰在家不知。苟究厥故。誰執其咎。一則堂上。二則堂上。目今群下。視法令如弁髦。而縱吏肆恣。又胡至於此極。大違簡拔之意。復何假借。兵曹判書金華鎭爲先罷職。該吏更令捧供。從近屑越。原供辭勿施。遠地定配。
정조 4년 · 강
以李衍祥爲兵曹判書。
정조 4년 · 목
敎曰。判尹李衍祥爲兵曹判書。待交龜卽爲牌招。傳授命召。
정조 4년 · 강
兵曹判書李衍祥疏辭新除中權之任。賜批。
정조 4년 · 목
批以。特授意在歷試。卿其勿辭。速卽行公。
정조 4년 · 강
召見畿伯李鎭衡。吏參鄭民始于誠正閣。
정조 4년 · 목
予曰。畿伯之病。近得差可乎。鎭衡曰。賤疾今得小差矣。予曰。畿伯任重矣。鎭衡對曰。如臣微才。有難承當矣。予曰。騎判新除。予無適莫矣。今無異一初之政。而可有爲之秋也。上下協心。何憂不治。況今都政在近。黜陟之際。事當殫竭誠心。恢張公道。尤不可廣嫌路也。然後可以肅淸朝著。厭服物情。至於久勤初入仕堂上薦望。似有難於吏批矣。民始曰。兩銓俱難。而兵批則似尤難矣。
정조 4년 · 강
命本兵大政。精白淬勵。
정조 4년 · 목
敎曰。本兵體重。大政隔日。而巧値事會。旬日之間。判堂之遷遞頻仍。雖出於不獲已也。實有臨陣易將之歎。況新判書初當新局。若不恢公祛嫌。精白淬勵。則何以副一初改觀之衆情乎。不徒此也。出仕然後。可以及期日擧行。政院以此意申飭兵曹。
정조 4년 · 목
予曰。宋史看過幾何。念祖曰。纔看中半矣。予曰。何時訖乎。念祖曰。近甚日熱。臣未能刻期披閱矣。以勿刊人名下敎。而第人名許多。刊去何如。予曰。若刊去。則爲新板矣。念祖曰。無所載事蹟。而但錄官職履歷者。刊去何如。予曰。依爲之。
정조 4년 · 목
以柳孟養爲副修撰。李福源爲工曹判書。金鍾秀爲同成均。金夏材爲同春秋。朴宗珪爲韓山郡守。金蓍耇爲驪州牧使。金愚爲咸興判官。
정조 4년 · 강
命禁漏官朴思益。分揀放送。
정조 4년 · 목
刑曹啓言。差備報時。事體重大。今日寅時。又不入之。當該禁漏官朴思益。因 傳敎從重科治。旣已遲晚。自本曹考徫科罪。而廳直之莫重報時。中間遲滯。亦爲一體請勘罪。敎以。罪已行。而且當盛暑。分揀放送
정조 4년 · 강
惠慶宮進服香橘茶一貼。命煎入。
정조 4년 · 목
予曰。都政此迫。新除兵判。能無窘束之患乎。有防曰。似必窘束。而姑未聞其言矣。予曰。注書登科幾年。而今年幾許。對曰。登科八年。而今年五十一矣。予曰。幾乎十年出六矣。有防曰。今番堂后。出自公議矣。予曰。誰之一家乎。對曰。故參判李壽沆之一家。予曰。與李壽勛同爲一家乎。對曰然矣。予曰。文化罪人事。知之否。有防曰。略知之矣。予曰。文化縣令誰也。有防對曰。金履仁也。
정조 4년 · 강
罷黜文化縣令金履仁。
정조 4년 · 목
因平安監司鄭尙淳文化來罪人到配狀啓。敎以。近來外方編配。不勝紛紜。十倍京師。此監司守令餙怒舞法之致。若知紀綱。安敢乃爾。雖以啓本觀之。厥漢旣曰。喪性云。則騎馬院門胡大事。若是粧撰爲說。至於定配乎。下款措語。尤極構罪中無味之言也。每欲處分一守令。以懲他如此守令者久矣。當該文化縣令。爲先罷黜。令該府拿問處之。其委折。自該曹問于該道以啓。
정조 4년 · 강
惠慶宮 誕日錢木。命依昨年例入之。
정조 4년 · 강
領敦寧李溵陳箚自引。賜批。
정조 4년 · 목
箚略曰。臣蒙 恩調病。迄且數朔矣。諸般症形。尙此彌留。步履起伏。實無其路。明日起居之班。末由進參。箚牘頻煩。亦極惶悚。又冒萬死仰請譴何。亟降威罰焉。批以。諸症之尙此彌留。切爲卿悶慮。未參候班。尙容辭遜。卿其安意。益加善攝焉。仍命遣史官傳諭。
정조 4년 · 강
右尹金夏材疏陳應避之嫌。乞遞春秋兼銜。批下該曹稟處。
정조 4년 · 목
夏材與春秋監事李徽之。有翁壻應避之嫌也。
정조 4년 · 강
命京司褒貶。公故不參居中。更査稟處。
정조 4년 · 목
吏曹啓言。今番京司褒貶中。以公故不參人居中。考懸釐正事命下矣。有公故者。各以公故懸錄。無公故者。以不參貶坐。依例書以中考。則皆遵恒式。初非異例。別無可以釐正。敎以。考閱釐正之敎。非直謂此出疆與差祭郞官也。差祭不但公故。入直亦是公故。則差祭不參。則懸頉不書等。入直不參。則不懸頉書等者。不無不均之歎。且差祭似非此郞官一人。則豈其各司異例。或書等或懸頉而然歟。當初考閱之命此也。卿其更爲査問稟處。
정조 4년 · 강
罷黜明川府使權邁。
정조 4년 · 목
吏曹啓言。明川府使權邁。以三年窠守令。兩次居中。其不治可知。請依例罷黜。允之。
정조 4년 · 목
敎曰。節序尙早。而以已薦獻之故。逐日封進。則點退之際。貢人不無受弊之事。廚院所捧西果[瓜:I-OBJECT]。差退數日。待成熟捧入事分付。
정조 4년 · 강
領議政金尙喆。左議政徐命善。右議政李徽之聯箚。請大政差退。賜批。
정조 4년 · 목
箚略曰。親臨大政。期在明日矣。兵判李衍祥。當初銓任受命數日之內。不能倉卒擧行。事勢固然。明知其如此。而使莫重都政。不免窘迫。則其在國體。豈不苟簡。臣等之意以爲。差退數日。俾開其周旋之路。恐合事宜。玆敢聯箚。以俟處分。批以。卿等之懇。筵中以此事發端。而未知銓曹事如何。擬欲問諸卿等。卿等之請。適及此際。如此則實合事宜。令該曹差退數日爲之。仍命遣史官。傳諭于時任大臣。
정조 4년 · 강
吏曹判書金鍾秀陳疏請乞解兼任。賜批。
정조 4년 · 목
疏略曰。臣於昨日政。伏奉同成均及繕工提調之命。心有不安。臣聞古昔盛時。銓法最重長官。故雖在長官不赴政席之時。佐貳之官。不得以兼職擬望。厥或有之。輒皆引章辭免。前輩故事。而今皆歷數。此事遂廢。臣於年前。忝叨銓長。以此意分付政吏。毋得襲用謬例。此雖小事。自臣而言之。今何可自臣而毀之乎。伏乞 聖明。亟命遞解成均兼帶與提調之任焉。批以。胡不從俗。能無爲弊。卿其勿辭行公。
정조 4년 · 강
吏曹參判鄭民始疏陳自訟。賜批。
정조 4년 · 목
疏略曰。臣伏見本曹判書金鍾秀疏本。則日昨政之擬諸兼職。引前輩事而請辭。臣於是不勝瞿然之至。佐貳爲政。必擬長僚之兼任。乃是曹中之舊規。古昔盛事。而長僚之言。今旣如此。其虧古法襲近謬之失。專由於臣寡陋之致。何可仍昌。不思自訟乎。伏乞崇聽。亟遞臣選部之職焉。批以。援古援今。俱無關係。卿其勿辭行公。
정조 4년 · 목
敎曰。罰已行矣。時囚中尹行修放送。
정조 4년 · 강
重推灣尹李在學。推箕伯鄭尙淳。
정조 4년 · 목
政院啓言。伏見義州府尹李在學上送彼國回咨。則原本中有 御諱。而內付之紅籤。外裹之油紙。俱欠謹嚴。事極未安。請從重推考。平安監司鄭尙淳。旣已坼見。不能致察。亦爲推考。而此後則凡有御諱咨文上送之際。褁以紅袱。入盛樻子。勿復循用謬例事。分付該道及該府。以爲定式。請施行。從之。
정조 4년 · 강
吏兵曹。以諸道守令邊將降考啓。
정조 4년 · 목
吏曹啓言。考見諸道褒貶啓本。則寧海府使奇彥鼎。以浦瘼宜審爲目。德山縣監李晶煥。以訟欠偏聽爲目。光陽縣監李師魯[曾:I-PERSON]。以薄警避嫌爲目。則宜置下考而置諸中考。致勤點下。依定式下考施行。機張縣監尹光宇。以客或造謗爲目。則宜置中考而置諸上考。泰川縣監朴漢奎。以差任何頻爲目。沙斤察訪李惟銓。以代捧宜察爲目。竝宜置下考而置諸中考。殊無嚴明殿最之意。當該道臣推考警責。機張縣監泰川縣監沙斤察訪。請竝罷黜。允之。兵曹啓言。安骨萬戶全紀鳳。天城堡萬戶韓光敎。三年內二等居中。其不治可知。請竝依例罷黜。允之。
정조 4년 · 목
予曰。實錄史役。近得着實云耶。有防曰。見其單子。則似如一矣。予曰。宣傳官皆待令乎。有防曰。竝待令矣。予曰。入之。竝列立于庭。予下詢曰。再昨年六月處分。汝輩知之乎。齊對曰。知之矣。予曰。今番薦取才。已爲完薦乎。對曰。然矣。予曰。何日爲之。對曰。初十日未及擧行。十二日往問于兵判。而更爲之矣。予曰。褒貶前一日。往見兵判。已極非矣。薦幾人乎。對曰。初取十八人。而兵判改之矣。予曰。兵判豈敢改之乎。汝輩豈不執法爭之耶。兵判亦非矣。
정조 4년 · 강
命首副宣傳官問名削職。參薦宣傳官竝汰去。
정조 4년 · 목
敎曰。再昨年六月。以薦事傳敎。何等嚴截。渠輩若有一分嚴畏之心。曾未幾年。作此浮於前之駭擧乎。大抵薦法。無論文武。自來至嚴。文翰武宣。竝稱極選。迄有遺風之餘存者。雖在淆濁之時。宣薦取捨。屬之公議。尙不敢可否於薦前。勒定其名數。況於近日。思欲十分淬勵。則渠輩寧忍不少顧忌。屢薦屢罷。四日之內。七改其薦。未抄完薦。亦不過因兵判之分付。承兵判之指揮也。以翰薦紛紜。尙猶革之。況宣薦乎。姑不罷薦法者。存羊之義也。而渠輩乖受敎背公議之罪。不可不嚴繩。七改薦時行首宣傳官。副行首宣傳官。爲先問名削職。令該府拿問定罪。參薦宣傳官。無論堂上堂下。竝汰去。自再昨年飭敎時行公人。尤安敢不執此而奉行。又極無狀。宣傳官吳毅常朴基豊金爔李尙謙金益彬。爲先汰去。亦令該府處之。雖以兵判言之。黜陟武士。固是職分。而干涉薦事。得無不當之甚乎。果有礙所見拂輿情之事。則退却於越薦之後。無所不可。若其指揮於未薦之前。曾是大臣之所不能爲於翰圈堂錄者。前兵判獨創是例乎。萬萬寒心。猶屬例語。前兵曹判書金華鎭。亟施罷職不敍之典。又敎曰。行首宣傳官口傳擇差。待本廳完薦後。卽爲取才事。分付兵曹。
정조 4년 · 목
予曰。禁府供辭。何其稽滯。有防曰。尙未修整云矣。予曰。注書出而催促也。
정조 4년 · 강
命宣傳官處分條一通。書付廳壁。
정조 4년 · 목
敎曰。再昨年飭敎。視之等閑。今日飭敎。又於一二年後。安保其不復如今日。今番傳敎中。宣傳官處分條以上。一通錄出。書付廳壁。此後若以廳薦事。或有葛藤。入於予耳。則行首及參薦宣傳官。竝削薦遠地定配。以此嚴明分付。亦爲載之該房故事該曹謄錄。以爲照此擧行之地。
정조 4년 · 강
命行公武將。一竝緘辭推考。
정조 4년 · 목
敎曰。將臣皆是本廳所謂方外先進。雖無是也。官卑武弁之凡有是非。莫不與聞。則本廳。以薦事有此駭擧。而未聞有矯警折抑。至於四日七改薦之擧。此等事每勤飭敎。不已煩屑乎。行公武將。一竝緘辭。從重推考。○敎曰。此後宣薦。完薦越薦後。自本廳。依館圈館錄例。單子書入 啓下。參薦諸員。年月日下列錄事。分付。
정조 4년 · 강
命殿最軍職居中。更卽稟處。
정조 4년 · 목
兵曹啓言。殿最。最是有國大政。若於黜陟之際。其規不一。則儘非所以重事體嚴考課之意。而諸凡以公故不參之人等第。或書或不書。或有以此居中。則殊非 先朝新頒定式之本意。而軍職 啓本中。副護軍奇彥觀李行源。副司直黃昇源姜彛正李頤祥嚴思憲柳匡國。副司果李鼎揆李正薫李宗燮李穦等。不書題目而居中。皆是在外不參貶坐之故。此亦謬例。應頉外不參人則題目等第請定式。久之。敎以。以本曹言之。禁軍將領軍。不得擅離直所。以各營言之。內外營入直將官亦然。此則何以爲之乎。相考前例。更卽的確稟處。以爲定式之地。
정조 4년 · 강
命時囚李聖師等議處。
정조 4년 · 목
義禁府啓言。宣傳官聖師安橚等原情以爲。四日之內。七改其薦。末梢完薦。亦不過兵判之分付云。請議處。敎以。辭直而已。無論大罪小罪。固當實納招以俟處分。而供辭與榻前奏對。全不相似。奏語則以爲。貶前一一招見。前兵判以薦事有所云云。供辭則但以貶坐日完薦後酬酌事。漫漶爲說。彼李聖師。老矣不足責。朝筵亦不入侍。雖或可恕。安橚則登筵如是奏對。口招則如是納供。可謂罪上添罪。兩囚供竝勿施。不有飭敎不遵廳風之罪。及其間葛藤委折。更爲捧口招以聞。又啓言。宣傳官金爔吳毅常朴基豊李尙謙金益彬等。奉行無常。因傳敎令該府處之。請議處。敎以。金爔李尙謙。以病未參。吳毅常朴基豊金益彬。則或於再薦後三薦後被罰。皆未參聽終始。其中爔毅常基豊等。雖是年淺之類。而多年勤仕。必知廳中事例。俱皆參上人。則無論與聞不與聞。與參薦不參薦。不可原恕。依前處分。汰去放送。尙謙益彬等。亦是自中事知。而或病或罰。無異三人是乃。仕滿皆在今政。故略存弦韋。或不至太班駁。特爲分揀。付過還職放送。○因李聖師安橚等議處草記。敎以。究厥葛藤。莫非其矣等之罪。筵中亦有提敎者。薦事一從公議。成命之下。亦有所不奉承者。往時數人之始皆逡廵。不薦是也。朝家之如是齗斷。誠非他也。所可惜者。廳風公議之不絕如線者。因是而未免漸至淪胥。推此思之。今日處分。烏可已乎。大抵前兵判事。比諸渠輩。不啻殺有輕重。其迹雖歸於駭惑。其心袛出於剋削。本事難免於乖戾。本情直由於矯正。謂生疏未諳則可也。至於行私濟已。恐非着題。藉令有兵判百言千語。威之喝之。渠輩寧受罪罰。但謹守廳風。恭俟公議而已。貶前納款於磨勘之人。薦後破圈於完了之紙。不但渠輩之庸懦爲可痛。雖是靺韋。冒占淸選。則其無耻無狀。胡至此甚。削職薄警。不足以礪今懲後。以此更加從重照律後草記。
정조 4년 · 강
分遣注書翰林。詣 元陵　永祐園奉審。
정조 4년 · 강
政院議啓。請特寢成命。賜批。都承旨鄭昌聖。左承旨徐有防。右承旨沈豊之。左副承旨李邦榮。右副承旨沈念祖。同副承旨鄭志儉。
정조 4년 · 목
議啓以爲。今日 景慕宮展拜之命。寔出月以覲之孝思。而第今蒸鬱轉甚。此時勞動。有違於愼節之方。稍待開霽。以伸展謁。恐合事宜。特寢成命焉。批以。卿等職在惟允。有此所陳。今日亦非期日之禮。非不欲從施。展拜與將祀有異。旣無沾服不祭之義。隨駕衛士。只是入直。況以眞殿朔展拜焚香之後。已詣乘輿所矣。
정조 4년 · 목
具翼善冠袞龍袍。乘輿出月覲門。由日瞻門。降輿入齋室。改具冕服。詣版位行禮。陞詣 廟內奉審訖。仍詣望廟樓。 御眞展奉奉審。還入齋室。改具翼善冠袞龍袍。乘輿由日瞻門。入月覲門還內。
정조 4년 · 강
元陵慰安祭。命不卜日設行。政府以下進去奉審。
정조 4년 · 목
禮曹啓言。卽接 元陵別檢所報。則 陵上莎草蹲頹之患。極爲驚心。 慰安祭不卜日。今初三日設行。依例政府以下進去奉審後請稟處。允之。
정조 4년 · 강
召見奉審大臣以下于誠正閣。右議政李徽之。禮曹判書金熤。觀象監提調徐有寧。
정조 4년 · 목
予曰。 陵上奉審果何如。徽之曰。微有罅隙。然仔細看審。則自地上六尺許頹坐矣。予曰。今春修改乎。徽之曰。修改在昨年春矣。予曰。役事一日內能訖乎。徽之曰。一日內似爲之矣。予曰。何以蹲頹也。徽之曰。莎草未凝故頹矣。予曰。長何如。徽之曰。長六尺。其上又二尺。合八尺矣。予曰。用半日之功乎。徽之曰。雨勢如此。臣未的知工役之幾何。予曰。沿路禾穀如何。徽之曰。牟麥已盡刈取。而水田秧苗。到處盡美矣。予曰。無覆沙處乎。對曰。無大叚覆沙處矣。徽之曰。擇日宜早。而初四日則雨勢如此。初八日卽 國忌。十三日太遠矣。予曰。初四日雨霽。則可以始役。觀明日日氣草記也。若八日則異於他日。其在追慕之道。不可以是日興役矣。熤曰。觀明日日氣。臣曹當草記矣。予曰。補土處無慮乎。對曰。無慮矣。
정조 4년 · 강
罷戶曹判書金華鎭職。以蔡濟恭代之。
정조 4년 · 목
敎曰。藏譜閣移奉處所役事。旣有從近擧行之命。今又易月。而尙不提稟。其在重事體之道。大可寒心。藉曰役事不過修理。期日猶隔數旬。而然始役日字之稟定。豈關於是。不可無提飭以存體面。戶判金華鎭罷職。又敎曰。戶曹判書前望單子入之。
정조 4년 · 강
戶曹判書蔡濟恭陳疏自引。仍乞遞新除度支之任。賜批。
정조 4년 · 목
疏略曰。適因禁軍祿試射。以佩符往來。有所仰稟。問備之請。忽發於惟允之地。損體干 恩等語。旨意深緊。臣滿心慚惶。無地自容。遞臣所帶本兼。以安私分焉。批以。委卿財簿。所以期卿策勵。所引前職事。不須說也。勿辭斯速肅命。
정조 4년 · 강
命臺諫罷職傳旨勿施。校理姜忱牌招入直。
정조 4년 · 목
因大司諫李養鼎等牌不進罷職傳旨。敎以。近日合啓。雖曰弁髦。何如是太忽於分義乎。與其或連或否。曷若幷停之爲愈乎。此傳旨勿施。以此令違牌兩司諸臣知悉。○忱牌不進。敎以。仍文義相規。不必撕捱。只推更爲牌招入直。
정조 4년 · 강
兩司避嫌乞遞。賜批。大司憲鄭一祥。司諫金履禧。掌令柳孟養。獻納尹長烈。正言徐有錬鄭益柞。